Christoph Trummer
Dr Christoph Trummer (* 1978 z Frutige) isch e Bärner Musiker und Mundartsänger.

s Läbe und s Schaffe 
Dr Trummer chunt usem Bärner Oberland und het zerscht s Lehrerseminar bsuecht und als Primarlehrer gschaffet. Er het s ehemolige Singer/Songwriterfestival z Frutige, wo si Vatter mit ufbout het, erläpt, und so het er sech immer meh für d Musig intressiert. Scho gly het er bi divärse Bänds Hardrockmusig gmacht und isch öppen au z Thun unden ufträtte. Sid anne 2002 isch er als Sänger und Liedermacher uf dr Büüni gstande, d Lieder sind am Afang uf Änglisch gsi. Mit em erschte Album, wo anne 2002 im Mokka z Thun vorgstellt worden isch, het er uf ere Turnee grad ganz e grossen Erfolg gha.

Anne 2004 isch bim Leibel Sound Service d Schallplatte Night Light usecho. Drufabe het dr Trummer als Musiker i verschidene Länder gläbt, zwöi Joor i den USA, und drno z Kenia, z Tunesie und no a andernen Oort. Er seit sälber, dozmol sig d Folkgitarre-Musig sin Styl gsi.

2007 het dr Christoph Trummer s erschte bärndütschen Album useprocht, das heisst Im Schatte vo däm Bärg. D Lieder do druff, wo dr Trummer mit verschidene anderne Musiker wie de Sängerinne Claire Bowmann und Valeska Steiner ufgnoo het, chame online, uf dr Syte im-schatte-vo-d-m-b-rg, lose – und chaufe.

Für d Mundartkultur het dr Trummer öppis schöns gmacht, won er d Gedicht vo dr Frutigtaler Dichterin Maria Lauber (1891–1973) verdoont het. Die Lieder tuet er mit dr Sängerin Nadja Stoller vorträge.

Dr Künschtler, wo z Habstette bi Bollige woont, schaffet z Bärn näbem Musiziere deilzytlech als Theatermacher. Anne 2011 het är vo dr SUISA-Stiftig en Pryys übercho. Er isch bis im Novämber 2017 Presidänt bim Verband Musikschaffende Schweiz gsi, wo 2011 gründet worden isch. Sider isch er Mitarbeiter bim Bruefsverband SONART.

Wärch 
 Im Schatte vo däm Bärg
 Verdoonig vo Tegscht us: Maria Lauber – Ischt net mys Tel emitts
 Heldelieder
 Fürne Königin
 Texte Mundart
 Dr ganz Wäg zrügg
 Trummers Labor1 – Amne sichere Ort
 Loryplatz

Weblink 
 d Website vom Christoph Trummer
 Mathias Morgenthaler: «Ich weiss… ich kenne das… du bist nicht allein uf beruf-berufung.ch vom 23. Novämber 2013
 Christoph Trummer uf afondheart.ch
 Christoph Trummer uf playmusicagency.ch

Fuessnoote 

Singer-Songwriter
Liedermacher
Alemannische Musiker
Schwizer Musiker
Bärner
Maa
Läbigi Person